PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
asupra Propunerii legislative pentru modificarea  Legii nr.41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune

 Propunerea legislativă pentru modificarea Legii nr.41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune a fost transmisă Comisiei cu adresa nr. P. l. - x 351 din 7 iunie 2011 şi înregistrată la Comisie cu nr. 30/105/08.06.2011.

Comisia pentru cultură, arte, mijloace de informare în masă a fost sesizată spre dezbatere în fond cu această propunere legislativă, spre avizare fiind transmisă Comisiei juridice de disciplină şi imunităţi, care a avizat negativ această iniţiativă legislativă. 

În conformitate cu prevederile art. 75 alin.(1) din Constituţia României, republicată, Camera Deputaţilor este prima Cameră sesizată.

La redactarea raportului s-a ţinut cont de avizul  negativ emis de Consiliul Legislativ cu nr. 619/03.06.2011.

Potrivit prevederilor art. 73 din Constituţia României, republicată,  propunerea legislativă face parte din categoria legilor organice. 


Iniţiativa legislativă a fost dezbătută în şedinţele Comisiei din zilele de 15 şi 21 iunie 2011. 

Iniţiativa legislativă are ca obiect de reglementare completarea Legii nr. 41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune, în sensul  încredinţării atribuţiilor directorului general unei firme private, desemnată prin licitaţie internaţională.

La lucrările Comisiei au fost prezenţi 16 deputaţi din totalul de 20 de membri ai Comisiei. Raportul Comisiei a fost adoptat cu majoritatea voturilor celor prezenţi în sală în momentul votului. 

În conformitate cu art. 75 alin. (1) şi (3) din Constituţia României, republicată, Camera decizională este Senatul.

În urma dezbaterii, Comisia pentru cultură, arte, mijloace de informare în masă propune plenului respingerea Propunerii legislative  pentru completarea Legii nr.41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune. Respingerea iniţiativei se întemeiază pe următoarele considerente:

          Intervenţiile legislative propuse nu sunt suficiente pentru realizarea scopului reglementării, aşa cum acesta rezultă din expunerea de motive, respectiv separarea funcţiei de director general de cea de preşedinte al consiliului de administraţie. Avem în vedere faptul că potrivit prevederilor art. 18 alin. (3), rămas nemodificat preşedintele consiliului de administraţie este directorul general al societăţii. În acest context, din redactarea pct. 2 al propunerii legislative rezultă că „atribuţiile directorului general” se preiau în întregime, aşa cum sunt ele înscrise la art.28 şi art. 29,  de către o firmă privată,  nu numai pe cele cu privire la managementul societăţii aşa cum se arată în expunerea de motive. Soluţia propusă la pct. 3 al propunerii de modificare, pentru noul articol introdus, art. 311, nu poate fi acceptată, întrucât atribuţiile directorului general al unui serviciu public, astfel cum acestea sunt prevăzute de lege nu pot fi îndeplinite de o persoană a cărei desemnare intră în competenţa exclusivă a unei „firme private”. Pe cale de consecinţă nici norma propusă la art. 312 nu poate fi reţinută. Pentru realizarea  scopului propunerii legislative ar fi necesară o modificare mai amplă asupra Legii nr. 41/1994, care să aibă în vedere toate implicaţiile ce ar fi generate, atât pentru Societatea Română de Televiziune, cât şi pentru Societatea Română de Radiodifuziune, în calitate de servicii publice.
PREŞEDINTE,

                         SECRETAR,
         Raluca TURCAN
                           Florin-Costin PÂSLARU
                  Şef birou,                                                                          Consilier parlamentar,                                       


     Cristina Dan                                                                                Dan Kalber              

